Fimm tilkynningar hafa nú borist um mögulegar alvarlegar aukaverkanir í kjölfar bólusetningar við COVID-19. Fjórir hafa látist, allt gamalt fólk með undirliggjandi sjúkdóma. Rúna Hauksdóttir er forstjóri Lyfjastofnunar.
Nú er farið að skoða sem sagt hvort það sé eitthvað orsakasamhengi á milli bólusetningarinnar og andlátsins en það eru hverfandi líkur á því en það verður farið að skoða það og við gerum það í samvinnu við sóttvarnalækni og landlækni.
Ekki liggur fyrir hversu langan tíma tekur að rannsaka þessar mögulegu aukaverkanir, en 31 tilkynning hefur borist, þar af um 26 sem ekki eru alvarlegar. Búist er við fleiri tilkynningum til Lyfjastofnunar á næstu dögum en Rúna bendir á að ný lög hafi tekið gildi um áramótin sem skylda lækna til að tilkynna mál sem þessi.
Það eru svona flestar sem tengjast stungustað, sem sagt eymsli við stungustað, höfuðverkur, svimi, þreyta, ógleði. Þetta eru þessi algengustu. Svo er þynglsi fyrir brjósti og slappleiki. Þetta er eitthvað sem var búist við og búist við í töluverðu magni og kemur við aðrar bólusetningar líka.
Fimm tilkynningar hafa borist um mögulegar alvarlegar aukaverkanir í kjölfar bólusetningar við COVID-19. Forstjóri Lyfjastofnunar telur að hverfandi líkur séu á orsakasambandi milli bólusetningar og andláts fjögurra aldraðra heimilismanna á hjúkrunarheimilum.